etadvā́ enaṃ devāḥ sárvaṃ kr̥tsnáṃ saṃskr̥tyā́thainameténā́nnenāprīṇannetā́bhiḥ samídbhistáthaivaìnamayámetatsárvaṃ kr̥tsnáṃ saṃskr̥tyā́thainametenā́nnena prīṇātyetā́bhiḥ samídbhiraúdumbaryo bhavantyārdrā́ ghr̥te nyùttā sárvāṃ rā́triṃ vasanti tásyokto bándhurúdenamuttarā́ṃ nayéndremám pratarā́ṃ naya yásya kurmó gr̥hé haviríti yáthā yájustáthā bándhustisráḥ samídha ā́dadhāti trivŕ̥dagniryā́vānagniryā́vatyasya mā́trā tā́vataivaìnametadánnena prīṇāti tisa ā́hutīrjuhoti tatṣaṭ tásyokto bándhuḥ